# Guirionéeu ag er Religion/Chapistr 79

| ◄ A reparation en ilisieu. | Ag en nouïen. | Red-é hum breparein d’er marhue.  ► |
Er sacremant-cé, e lar er Honcil a Drant, e zou èl en achimant ag er bénigen hag a vuhé ur hrechén. Hur Salvér, péhani en dès reit d’er grechénion moyandeu a salvedigueah, n’en dès chet vennet ou lezel hemb secour én ær ag er marhue. En apostol sant Jacq, péhani e oé câr d’hur Salvér, e gonz d’emb ag er sacremant-cé hag ag é hræceu.
I. Er sacremant-cé e gresq græce Doué én-amb, e achihue golhein en inean. Ean e bardon er péhedeu péré n’en dint quet hoah pardonnet ; ean e aqùit é léh er pénigenneu péré n’hun nès chet bet groeit, muyoh pé bihannoh, révé er boén e guemérér eid er receu erhat ; ean e ra nerh énep de dantationeu en diaulèd péré hum sàu guet muyoh a furi énep d’en dud prest de verhuel, rac ind e huél n’ou dès chet mui calz a amzér eit lacat ou ineaneu d’hum gol.
Er sacremant-cé e gonsol er ré clan, e zouça ou foénieu ; ean e ra nerh énep d’er scont ag er marhue, ha d’en dougeance rai vras a jugemanteu en Eutru Doué, e gresq ou honfiance hag ou haranté é quevér en Eutru Doué ; ean e laq anfin en dehuéhan clom ar salvedigueah ur hrechén dré ur marhue santel. Péguement e vehé bet marhuet ér péhèd quenevé er remèd salvus-cé ! Péguement a grechénion lan a zougeance Doué, péré e ya quentéh arlerh ou marhue d’er baraouis, pé ne hrant meit passein dré er purgatoér é péhani é chommehent pêl-amzér, pe n’ou devehé quet receuet sacremant er ré clan ?
Er sacremant-men en dès quement a vertu, ma hel, revé er péh e zisq en Tadeu ag er Honcil a Drant, rantein er yehaid d’er horv a pe vé pourfitabl quement-cé eid er salvedigueah, meit ag er hlan e virehé doh er pourfit-cé dré ur péhèd benac. Hilleih en dès bet er yehaid goudé ou dout receuet en Nouïen. Gùélet e vehé liessoh er græceu ag er sacremant-cé hag er vertu a bromesseu Jesus-Chrouist, a pe vehé receuet guet ur fé bihue. N’en dé quet hemb ræson en en dès enta en Ilis condannet er ré e lar penaus ur hrechén ne béh quet doh en disprisein. En disprisance ag ur sacremant quer bras, e lar er Honcil santel, e zou un torfæt eahus, ur péhèd énep d’er Spered-Santel.
II. A zivout er boén e laquér aveid er receu erhat, é hès deu dra, en amzér hag en dispositioneu.
1° En amzér. Er sacremant-cé ne zeli bout receuet nameit ér hlinhuèd, a pe vér én dangér a varhue. Ne zeliér quet neoah gortoz en ær ag er marhue : quement-cé e vehé tantein Doué, bout én gorto a yehaid er horv dré vertu er sacremant-cé, a pe hortér aveid er receu er momand ne vé quet mui a espérance. Doué n’en dé quet obliget d’hobér ur miracl eid hun tennein ag un dangér é péhani é omb couéhet dré hul lizidantæt. En inean hi-memb n’en devehé quet quement a hræceu, a pe vehé gorteit de receu er sacremant-cé ér momand ma tremein er spered hag er santimant.
2° En dispositioneu. Eid en Nouïen, rac m’en dé èl en achimant ag er bénigen, red-é bout pénitand, en dout covesseit, mar guellér, eid er receu. Er secour ag er gommunion santel, un desir bras d’hum joéntein doh Doué ha d’er hârein, ur gùir glahar ag é fauteu, ur fé læn a gonfiance é mériteu hur Salvér, guet péhani é hortér pardon ha misericord dré vertu en Nouïen santel, e zou en dispositioneu guet péré er sacremant-cé e den arn-amb græceu a leih.
Un tantation a berh en diaul hag un drompereah vras-é enta dougein er sacremant cé ; rac, é léh dégass er marhue ha næzein d’en hani clan, ean e hel gùellat er horv ha santefiein en inean. Hum lacat e hrér é riscl a chom hemb bout nouïet a pe hortér rai ; hag hum lacat e hrér én dangér a vout forhet ag é hræceu, a p’er receuér énep d’er galon pé aveit pligein d’en dud.
III. Er ré en dès soin ag er ré clan e zeli ou avertissein abret d’hobér ou zestamant. Hàg ean e zeliér, eit réglein affærieu ur fameil, gortoz un amzér é péhani er hlan n’en dès mui meit ur momand benac eid assurein é salvedigueah ha réglein é gousciance, péhani e zou martezé hoah ér péhèd ? Lausquet ol en treu aral de gol mar dé necessær ; mæs ne lausquet quet hou ç’inean d’hum gol.
Manquein e hrér d’en devér ag er garanté a grechéneah, a pe guhér doh-t-hou, dré zougeance ag en dud, en dangér é péhani en hum gav. Gobér gueu doht-hou-é el lezel de verhuel hemb rein dehou de hout é vomant dehuéhan. Perac lemel guet-hou er mérit hag er gonsolation d’offrein d’en Eutru Doué er sacrefice-cé ag é vuhé ? Péguement a béhedeu n’effacehé-ean dré er sacrefice-cé groeit a volanté vad ! Perac el lacat én dangér de receu hemb hanàuedigueah ha martezé hemb pourfit ur sacremant e ra quement a gonsolation d’er rè er receu guet santimanteu mad ? Péh gueu ne hrér d’unan clan prest de verhuel dré ur silance quen diavis ?
Deliein e brér accouragein unan clan tost d’er marhue guet conzeu tinér ha carantéus, é bèr guirieu, ou larèt a dermén de dermén, pas rai liès, na guet ur vouéh rai ihuel, péhani e hellehé fatiguein en hani clan. Ne zeliér quet ancoéhat en deur béniguet, péhani e laq en diaul de déhein adal en hani clan a p’hum chervigér a nehou guet fé.
1° A pe ra d’emb er sacremant-cé quement a hræceu, me houlennou ma vou reit t’ein quentéh èl m’hum santein én ur hlinhuèd dangerus benac. — 2° M’hum breparou erhat, me govessei me féhedeu guet glahar, guet fé ha confiance é misericord en Eutru Doué. — 3° Me zihoallou ehué a guement ma hellein ne varhuou hanni a me zud, a m’amièd, a me serviterion, hemb er secour nerhus-cé. — Beoh mêlet, ô men Doué ! rac ma hoès vennet rein d’emb ur moyand quer consolus ha quer crihue eit scùil ar-n-amb hou cræceu, én ur momand é péhani hun nès quement a zobér.